ዘንድሮ በመስኖ ልማት ከ2 ነጥብ 5 ሚሊየን ሄክታር በላይ መሬት በዘር ተሸፍኗል
በተያዘው ዓመት በመስኖ ልማት ከ2 ነጥብ 5 ሚሊየን ሄክታር በላይ መሬት በዘር መሸፈኑን የእርሻና ተፈጥሮ ኃብት ሚኒስቴር አስታወቋል።የሚኒስቴሩ የሕዝብ ግንኙነት ዳይሬክተር አቶ ዓለማየሁ ብርሃኑ ወቅታዊውን የግብርና ስራ አስመልክተው ለጋዜጠኞች እንደተናገሩት በመላው አገሪቱ በዘንድሮ ዓመት በመስኖ ለማልማት ከተያዘው መሬት አብዛኛው በዘር ተሸፍኗል። መስሪያ ቤቱ በኩል አርሶ አደሩን ከዝናብ ጥገኝነት እና ከተለመደው የአመራረት ልማድ እንዲላቀቅ ለማድረግ ቀደም ብሎ በቂ ዝግጅት መደረጉንም ገልፀዋል።በግብርና ልማት ጣቢያ ሥር ለሚገኙ የዘርፉ ባለሙያዎችና አርሶ አደሮችም ውሃን መሰረት ባደረገ የግብርናና የቴክኖሎጂ አጠቃቀም ላይ ትኩረት እንዲያደርጉ ሥልጠና መሰጠቱን ጠቅሰዋል።አርሶ አደሩ የተለያዩ የውሃ አማራጮችን በመጠቀም ሰብሎችን፣ አትክልትና ፍራፍሬዎችንና በገበያ ተፈላጊና የተሻለ ገቢ የሚያስገኙ ምርቶችን በማምረት ላይ እንደሚገኝ ነው የተናገሩት።በዘንድሮ ዓመትም ከመስኖ ልማት 469 ሚሊዮን ኩንታል ምርት እንደሚጠበቅ ገልጸዋል።/ኢዜአ /